b'\n_START_ARTICLE_\nPrin\xc8\x9bul Louis de Battenberg\n_START_SECTION_\nTinere\xc8\x9be\n_START_PARAGRAPH_\nLouis s-a n\xc4\x83scut la Graz, Austria, \xc8\x99i a fost al doilea copil \xc8\x99i fiul cel mare al Prin\xc8\x9bului Alexandru de Hesse \xc8\x99i Rin \xc8\x99i a so\xc8\x9biei morganatice a acestuia, contesa Julia von Hauke._NEWLINE_Din cauza filia\xc8\x9biei morganatice, lui Louis i s-a refuzat rangul tat\xc4\x83lui s\xc4\x83u \xc3\xaen Marele Ducat de Hesse \xc8\x99i de la na\xc8\x99tere a purtat titlul de conte de Battenberg mo\xc8\x99tenit de la mama sa. La 26 decembrie 1858 a devenit Alte\xc8\x9ba Sa Serenisim\xc4\x83 Prin\xc8\x9bul Louis de Battenberg c\xc3\xa2nd mama sa a fost numit\xc4\x83 Prin\xc8\x9bes\xc4\x83 de Battenberg prin decret dat de fratele so\xc8\x9bului ei,  Ludovic al III-lea, Mare Duce de Hesse._NEWLINE_La scurt\xc4\x83 vreme dup\xc4\x83 na\xc8\x99terea lui Louis, tat\xc4\x83l s\xc4\x83u a sta\xc8\x9bionat cu armata austro-ungar\xc4\x83 de ocupa\xc8\x9bie \xc3\xaen nordul Italiei \xc3\xaen timpul celui de-al doilea r\xc4\x83zboi italian de independen\xc8\x9b\xc4\x83. Louis \xc8\x99i-a petrecut primii ani \xc3\xaen nordul Italiei sau \xc3\xaen cele dou\xc4\x83 case ale Prin\xc8\x9bului Alexandru din Hesse: castelul Heiligenberg din Jugenheim \xc8\x99i palatul Alexandru din Darmstadt. Mama lui vorbea cu el \xc3\xaen francez\xc4\x83 \xc8\x99i guvernanta era britanic\xc4\x83._NEWLINE_Ca oaspe\xc8\x9bi la Heiligenberg au fost rudele Prin\xc8\x9bului Alexandru, familia imperial\xc4\x83 rus\xc4\x83 \xc8\x99i veri\xc8\x99orul s\xc4\x83u, Prin\xc8\x9bul Louis de Hesse. Influen\xc8\x9bat de so\xc8\x9bia v\xc4\x83rului s\xc4\x83u, Prin\xc8\x9besa Alice, o fiic\xc4\x83 a reginei Victoria, \xc8\x99i de c\xc4\x83tre Prin\xc8\x9bul Alfred, un alt copil al reginei Victoria, Battenberg a intrat \xc3\xaen marina regal\xc4\x83 la 3 octombrie 1868 la v\xc3\xa2rsta de 14 ani \xc8\x99i a devenit cet\xc4\x83\xc8\x9bean naturalizat britanic. A fost cadet naval la bordul HMS Victory._NEWLINE_\xc3\x8en ianuarie urm\xc4\x83tor, Prin\xc8\x9bul \xc8\x99i Prin\xc8\x9besa de Wales au navigat pe Mediteran\xc4\x83 \xc8\x99i Marea Neagr\xc4\x83 cu fregata HMS Ariadne iar Prin\xc8\x9bul de Wales a cerut ca Louis s\xc4\x83 fie numit pe nav\xc4\x83, \xc3\xaeninte ca el s\xc4\x83-\xc8\x99i termine studiile. Louis i-a \xc3\xaenso\xc8\x9bit \xc8\x99i c\xc3\xa2nd au vizitat Egiptul, unde au vizitat \xc8\x99antierul Canalului Suez.'